Gregor VII. hot aaf des Eischreitn vo dem normannischn Herzog Robert Guiskard ghofft, fia den a storke Kaisamocht in Italien a Gfahr fia de Konsolidierung vo da normannischn Herrschoft dogstejt hot. Am 28. Mai 1084 ham de Normannen Rom eignomma, Heinrichs Heer hot de Stod fluchtarte valassn. Robert Guiskards Truppn ham Gregor befreit, ham de Stod plündart und Rom ozündt. Weng de foigandn Unruhn gega de Vabündatn vom Papst hot Gregor de Stodt mit seim Gfoig valassn und hot se noch Salerno zruckzong. Do is er am 25. Mai 1085 gstorbn. No aaf dem Dodnbett hot er Heinrich und Wibert und de Heipta vo eahnana Partei ausdrickle vo seina Vagebung ausgnomma. Heinrich hot se in wenige Wochan iba Pisa und Verona zruckzong und hot seine Ohänga nördle vo de Oipn sei boidigs Erscheina in Rengsbuag okündigt. Sein mindajahriga Sohn Konrad hot er in Obaitalien zrucklassn, um de Präsenz vo dem salischn Kinitüm zum gwährleistn.